**Сяргей Тарасаў. “Еўфрасіння Полацкая”.**

**Мэты:**

* узнавіць і пашырыць веды вучняў пра беларускую асветніцу і святую Еўфрасінню Полацкую;
* пазнаёміць з мастацкім увасабленнем яе вобраза ў творы Сяргея Тарасава “Еўфрасіння Полацкая”;
* выявіць вучнёўскія ўражанні ад прачытанага тэксту;
* дапамагчы асэнсаваць веліч постаці асветніцы, яе ролі ў беларускай гісторыі;
* спрыяць фарміраванню ў вучняў творчых, разумовых і даследчых здольнасцей, развіваць навыкі выразнага чытання, вуснага маналагічнага маўлення;
* выхоўваць пачуццё павагі да сваёй гісторыі, свайго народа.

**Тып:** вывучэнне новага матэрыялу

**Тэхналогія:** развіцця крытычнага мыслення, інфармацыйная.

**Формы працы:** індывідуальная і групавая.

Абсталяванне: вучэбны дапаможнік па беларускай літаратуры для 6 класа, мультымедыйная прэзентацыя, заданні на картках, тэст, модуль.

**Эпіграф: (на дошцы)**

Сілай духоўнай узвысіла Полацк высока,

Тым, хто імкнуўся да кнігі, свяціла, бы зорка...

Мове, адзінай дзяржаве шчэ толькі злучацца –

Свет нас прымаў як народ па адной палачанцы.

Данута Бічэль.

**Ход урока**

**(СЛАЙД-1)**

**1. Арганізацыйны момант**

Старажытныя грэкі казалі: “Добры настрой – палова перамогі”. Давайце яшчэ раз усміхнёмся адзін аднаму, а я вам жадаю сёння на ўроку поспехаў, жадаю набыць новыя веды і атрымаць добрыя адзнакі.

2. **Уступнае слова настаўніка.**

Беларусь вабіць прыгажосцю сваіх краявідаў, чаруюць вока блакітныя рэкі і азёры, зялёныя лясы і пералескі, шырокія палі і лугі. У той жа час Беларусь – краіна няскоранага лёсу. Не раз яна давала адпор ворагу: хацелі захапіць і немцы, і палякі. Было нямала і міжусобных сутычак. Але, нягледзячы на суровыя выпрабаванні, наша краіна выстаяла, захавала свае традыцыі і звычаі, не страціла сваёй самабытнай роднай мовы. Але найбольш славіцца зямля пад белымі крыламі людзьмі. Менавіта яны складаюць багацце краіны, праслаўляюць і будуць праслаўляць Беларусь. У беларускай культуры ёсць шмат імёнаў, якімі мы можам ганарыцца. Гэта і Мікола Гусоўскі, і Францыск Скарына, Радзівілы, Рагвалод і Рагнеда.

*Далей падрыхтаваныя вучні чытаюць урыўкі з вершаў беларускіх*

*паэтаў В. Іпатавай, В. Зуёнка, Д. Бічэль.*

**1 чытальнік (Семянчэня Н.)**

Беларусь, твая дачка я.

Зярнятка я, а ты мая ралля.

Якой жа мовы ад мяне чакаеш

Ты, узрасціўшая мяне зямля?

**2 чытальнік (Кір’янава Я.)**

Я крывінка твая – крывічанка,

Я былінка твая – палачанка,

Як над пожняй тужлівая чайка,

Я лячу да цябе , Радзіма,

Са святога Ерусаліма.

**3 чытальнік(Тапчыенка А.)**

Чую звон твой Сафія, чую

Скрозь стагоддзі і скрозь муры

У бяскрайнюю ноч глухую

І пад час світальнай зары!

**4 чытальнік(Біркіна А.)**

Беларусь – Ефрасіння Святая,

памаліўшыся на раздарожжы,

павярні свае вочы да Божых –

Добры Божа цябе прывітае.

**5 чытальнік(Патачыц Е.)**

Забыць сваё імя, дзе корань роду слаўны?...

Няпраўда! Я твая ўнучка, Усяславе!

Ды годнасці маёй давеку не дакажуць,

Што найслаўнейшы – той, хто мае тытул княжы.

- Скажыце , калі ласка, пра каго ідзе гаворка ў гэтых вершаваных радках? Абгрунтуйце сваю думку.

*-* Сапраўды, вершы прысвечаны Еўфрасінні Полацкай**,(СЛАЙД-2)** унучцы слаўнага князя Усяслава Чарадзея, якая засталася жыць у памяці нашчадкаў. І сёння мы з вамі здзейснім падарожжа ў далёкае XII стагоддзе…

- Тэма нашага ўрока: Сяргей Тарасаў. “Еўфрасіння Полацкая**”(на дошцы запіс)** Пачэснае места сярод славутых людзей Беларусі належыць Е.П. Сёння пра яе мы і будзем весці гаворку.

-Запішыце ў сшыткі дату, тэму ўрока.

- А як вы думаеце, чаму патрэбна ведаць нашу гісторыю і знакамітых людзей мінулага? ***(СЛАЙД-3)“****Без мінулага няма будучага”)*

-Сёння мы вывучаем літаратурны твор, таму паставім перад сабой задачы( *вучні фармулююць задачы, а настаўнік падагульняе сказанае).*

- На ўроку мы (**СЛАЙД-4 )**прааналізуем час і месца дзеяння ў творы; ахарактарызуем вобраз ігуменні Ефрасінні Полацкай, створаны Сяргеем Тарасавым; узновім і пашырым веды пра беларускую асветніцу і святую.

**3. Актуалізацыя ведаў.**

- Што вам вядома пра Ефрасінню Полацкую?

**I. Паведамленні вучняў.**

**II.Выклік.**

* Вам раздадзены карткі з пытаннямі. Падумайце над імі. Абмяркуйце адказы ў групах.

**1 група**. Ці ведаеце вы, да чаго Ефрасіння заклікала людзей?

**2 група.** Ці ведаеце вы, чым займалася Е.П. да таго часу, як пайшла ў манастыр?

- Такім чынам, папярэдні этап урока дапамог выявіць вашы веды пра Еўфрасінню Полацкую, але не ўсе адказы былі поўнымі. Апавяданне Сяргея Тарасава раскажа нам пра дзейнасць Еўфрасінні Полацкай. Імя Сяргея Тарасава вам невядома, на мінулым уроку было дадзена індывідуальнае заданне : падрыхтаваць звесткі пра пісьменніка.

**III.** **Паведамленне вучня(СЛАЙД-5).**

**Корж Антон**

Сяргей Васільевіч Тарасаў – кандыдат гістарычных навук. З 1982 па 2006 год працаваў у Інстытуце гісторыі Нацыянальнай акадэміі навук Беларусі. Быў загадчыкам аддзела археалогіі сярэдневяковага перыяду. Даследаваў старажытны Мінск, праводзіў раскопкі. Аўтар больш за 50 навуковых прац, аўтар падручніка “Мая Радзіма – Беларусь” для 4 класа.

Аўтар кніг для дзяцей і падлеткаў “Вясёлы ветрык”, “Фрэскі”, сааўтар мастацкіх зборнікаў. Ён быў вядучым шэрагу тэлепраграм на беларускім тэлебачанні: “Скарбы беларускай гісторыі”, “Кола часу” і іншых.

**4. Чытанне тэксту ў вучэбным дапаможніку (выкарыстанне прыёму “ІНСЭРТ”).**

**I. Чытанне твора вучнямі і настаўнікам.**

(Задача класу перад чытаннем: адзначыць знакамі:(**СЛАЙД-6)**

“+” – вядомае;

“ – “- новае;

“ ? “- думаў інакш.

**II. Абмеркаванне пасля чытання. (СЛАЙД-7)**

* Мне было вядома, і я прачытаў(-ла)...
* Я даведаўся(-лася), што...
* Я зразумеў(-ла), што ...
* Мне незразумела ...

**III. Слоўнікавая работа.**

* Незразумелымі, напэўна, з’яўляюцца некаторыя ўстарэлыя словы. Зачытаем тлумачэнне гэтых гістарызмаў, правільна вымаўляючы, і пастараемся запомніць іх значэнне.**(СЛАЙД-8)**

**5. Фізкультхвілінка**

Хто любіць нашу Беларусь –

Падыміцеся,

Нізка зямлі нашай пакланіцеся

За шчаслівы дзень учарашні

І сённяшні, і заўтрашні

Да сонца падцягніцеся,

Улева, управа павярніцеся.

А цяпер сядайце, працу прадаўжайце.

**6. Работа над зместам твора.**

- Зачытайце радкі пра старадаўні Полацк, у якім гадавалася Прадслава**(СЛАЙД-9)**

- Куды спяшаецца Прадслава?

- Чаму ў горадзе добра ведалі дзяўчынку? Чым яна вызначалася?

- Які шлях выбрала сабе Прадслава? Чаму**?(СЛАЙД-10)**

- Дзе спачатку жыла Еўфрасіння? Чым займалася?

- Які манастыр пабудавалі пад Полацкам?

- Чаму цягнуліся сюды людзі*?*

- Да чаго Еўфрасіння заклікала людзей? Якія яе павучэнні і запаветы трэба ведаць?

- Чым прывабіў вас вобраз Еўфрасінні ў творы С. Тарасава?

**Зварот да эпіграфа.**

* Зачытайце эпіграф. Ці згодны вы са словамі Дануты Бічэль? Якія радкі з тэксту сугучныя з эпіграфам урока?
* Е.П. адкрывала бібліятэкі, іканапісныя майстэрні. Перакладала з розных моў, пісала ўласныя творы. Такімі людзьмі, як яна, наша краіна ганарыцца. Е.П.- заступніца Беларусі. 5 чэрвеня – дзень памяці Е.П.

**7. Праца па модулі( праца ў групах).**

-На вашых сталах ёсць модулі. Яны дапамогуць замацаваць і прывесці ў сістэму набытыя веды. Абмяркуйце модуль у групах, пракаменціруйце.



**9. Прагляд відэафільма.**

А зараз, калі ласка, паглядзіце невялікі відэафільм пра Еўфрасінню Полацкую. Ён дапаможа актуалізаваць і сістэматызаваць вашы веды пра беларускую асветніцу.

**10. Тэставае заданне па апавяданні**

1. Якое імя было ў Еўфрасінні Полацкай да пострыгу?

а) Еўдакія ; б) Прадслава; в) Еўпраксія.

2. Як звалі бацьку Еўфрасінні?

а) Рагвалод; б) Святаслаў-Георгій; в) Усяслаў.

3. Як звалі дзеда Ефрасінні?

а) Усяслаў Чарадзей; б) Мсціслаў; в) Лазар Богша.

4. Колькі гадоў было Еўфрасінні, калі яна прыйшла ў манастыр?

а) 16; б) 20; в) 12

5. Настаяцельніцай якога манастыра стала Еўфрасіння?

а) Спаскага; б) Мірскага; в) Сафійскага сабора

5. Кім па замове Еўфрасінні Полацкай быў зроблены крыж?

а) Рагвалодам; б) Іаанам; в) Лазарам Богшам

6. Дзе памерла Еўфрасіння Полацкая?

а) у Полацку; б) у Іерусаліме

7.Калі святкуецца дзень памяці Еўфрасінні Полацкай?

а) 5 мая; б) 5 чэрвеня; в) 6 ліпеня

*(работы здаюцца на праверку)*

**Сінквейн(**у сшытках**)**

1. Ефрасіння.
2. Чулая, міралюбівая.
3. Дапамагала, перапісвала, будавала.
4. Вучыла людзей паважаць адзін аднаго.
5. Асветніца.

**11. Рэфлексія**

- Скажыце, ці выканалі мы з вамі пастаўленыя задачы ў пачатку ўрока?

Прытча:

Тры чалавекі вязуць каляскі з цяжкімі камянямі.

* Што вы робіце? – пытаюцца іх.
* Валаку гэтыя праклятыя камяні,- адказвае першы.
* Зарабляю сабе на хлеб, - адказвае другі.
* Я буду будаваць храм, адказвае трэці.
* Суаднясіце прытчу з нашым урокам і скажыце, чым была длч вас сённяшняя праца:
* Вам было цяжка, нецікава, незразумела, вы валаклі каменне?
* Вы працавалі дзеля адзнакі, зараблялі сабе на хлеб?
* Ці будавалі храм душы і ведаў?

**12. Музычная паўза. (СЛАЙД-11)**

Чую звон твой, Сафія, чую

Скрозь стагоддзі і скрозь муры

У бяскрайнюю ноч глухую

І пад час світальнай зары.

* А цяпер адпачнём і паслухаем гучанне звонаў, якое і сёння даносіцца з Сафійскага сабора(*Гучыць запіс***)(СЛАЙД-12***)*

**13. Дамашняе заданне(СЛАЙД-13)**

Падрыхтаваць пытанне 8 у вучэбным дапаможніку с. 193.

-Вобраз Е.П. стваралі і мастакі. Вам неабходна перачытаць апавяданне С.Тарасава “Е.П”, гэта дапаможа вам падрыхтаваць пытанне.

-Народная мудрасць гаворыць, што добравучыць таго, хто хоча ўсё ведаць. Дзякуй за працу на ўроку!